SAŽETAK

Prof. Prim.dr.sc. BRANKO KOLARIĆ : „ DESETLJEĆE ZDRAVOG STARENJA 2020 – 2030“

Svjetska zdravstvena organizacija (engl.World Health Organization – WHO) usvojila je 3. kolovoza 2020. godine dokument Akcijskog plana „Desetljeće zdravog starenja 2020 - 2030“. Ovim Akcijskim planom WHO za razdoblje slijedećeg desetljeća prvenstveno se pozivaju vlade, međunarodne agencije, civilno društvo, akademija, privatni sektor, mediji, obitelji i njihove lokalne zajednice na stalnu i usklađenu suradnju radi poboljšanja zdravlja osoba starije životne dobi. Zdravo starenje nužno podrazumijeva održavanje i unaprjeđenje funkcionalne sposobnosti starijih osoba koju određuje njihov intrinzični kapacitet kao i okolina u kojoj žive. U tom kontekstu kreirane su smjernice djelovanja s izazovima i mogućnostima, u svrhu generiranja promjena koje podržavaju globalnu strategiju poticanja zdravog starenja.

Akcijski plan fokusiran je na četiri gerontološka izazova:

* promijeniti način na koji razmišljamo, osjećamo i ponašamo se prema starosti i starenju
* osigurati da zajednica podupire sposobnosti starijih ljudi
* pružati starijim osobama cjelovitu i usmjerenu skrb te usluge primarne zdravstvene zaštite
* osigurati starijim osobama pristup dugotrajnoj skrbi.

Akcijski plan definiranim smjernicama nedvojbeno upućuje na bolju iskoristivost raspoloživih resursa uz poštivanje ljudskih prava, racionalizaciju gerijatrijske potrošnje, međusektorski i interdisciplinarni pristup u zaštiti zdravlja starijih osoba što jest i hrvatska gerontološka doktrina.